Pranešimo pavyzdys vadovams dėl DAS prievolės ir pareigybių grupių nustatymo įmonėje

2026 m. birželio 15 d.
            2026 m. birželio 7 d. įsigaliojo Darbo kodekso pakeitimai, įpareigojantys visus darbdavius Lietuvoje parengti ir patvirtinti darbo apmokėjimo sistemą. Įmonės, kuriose yra patvirtinta darbo apmokėjimo sistema, turi ją peržiūrėti ir esant poreikiui koreguoti. Darbo kodeksas įpareigoja darbdavius užtikrinti, kad už tą patį ar vienodos vertės darbą darbuotojams būtų mokamas vienodo dydžio darbo užmokestis. 
     Darbo apmokėjimo sistemoje pareigybės turi būti suskirstytos į grupes, pagal objektyvius ir lyties požiūriu neutralius kriterijus, apimančius įgūdžius (bendravimo ir bendradarbiavimo įgūdžius, konfliktų sprendimu, gebėjimu dirbti su kitais žmonėmis ir kitus įgūdžius, svarbius atliekant darbo funkciją), kvalifikaciją, pastangas (fizines, protines ir emocines, reikalingas užduotims pagal pareigybės aprašymą atlikti), atsakomybę, darbo sąlygas (darbo aplinką, intensyvumą, riziką, fizinius ir psichinius veiksnius), jei tikslinga, kitus svarbius kriterijus. Pareigybės, kurioms priskirtas toks pats ar vienodos vertės darbas, priskiriamos tai pačiai pareigybių grupei. 
     Darbo apmokėjimo sistemoje, atsižvelgiant į objektyvius ir lyties požiūriu neutralius kriterijus, turi būti nustatytos darbo, pagal pareigybių grupes arba pareigybes, apmokėjimo formos, darbo užmokesčio dydžiai ar ribos (minimali ir maksimali), papildomo apmokėjimo (priedų ir priemokų) bei premijų skyrimo pagrindai, jų dydžiai ir tvarka, darbo užmokesčio indeksavimo ar kitokio didinimo (pvz., siejantis su geresniais darbuotojo veiklos rezultatais, augančiomis kompetencijomis, didesne patirtimi ir kt.) kriterijai ir tvarka. Mažiau nei 50 darbuotojų turintys darbdaviai atleidžiami nuo pareigos darbo apmokėjimo sistemoje numatyti darbo užmokesčio didinimo kriterijus ir tvarką.
    Darbo apmokėjimo sistema turi būti suderinta su darbuotojų atstovais (mažoje įmonėje - su darbuotojais) ir patvirtinta iki 2026 12 31.
    
     Darbo kodekse nustatyta prievolė darbdaviams nuo 2027 01 01 teikti duomenis Sodrai.
1. Šie duomenys bus teikiami Sodrai vieną kartą ir atnaujinami pasikeitus:
• darbuotojui darbovietės darbo apmokėjimo sistemoje nustatytas pareigybės grupės numeris;
• darbuotojo darbo sutartyje sulygta darbo laiko norma (darbo valandų skaičius per savaitę) ir darbo laiko režimas.
2. Šie duomenys bus teikiami Sodrai kiekvieną mėnesį: 
• bruto (priskaičiuotas) darbo užmokestis (atlyginimas pinigais ir natūra, apimantis visas darbo užmokesčio sudedamąsias dalis) 
• bruto (priskaičiuotas) papildomas darbo užmokestis (papildoma darbo užmokesčio dalis pinigais ir natūra, nustatyta šalių susitarimu ar mokama pagal darbo teisės normas ar darbovietėje taikomą darbo apmokėjimo sistemą
• apmokėtas darbo laikas.
Kiekvieną mėnesį iš darbdavių gavusi duomenis apie faktinį darbuotojų darbo užmokestį ir dirbtą laiką, Sodra apskaičiuos kiekvieno darbuotojų valandinis darbo užmokestis ir jį palygins tos pačios pareigybių grupės darbuotojų vyrų ir moterų vidutiniu valandiniu darbo užmokesčiu. 
Kartą metuose Sodra apskaičiuos kiekvieno darbuotojo vidutinį metinį darbo užmokestį ir metų vidutinį valandinį darbo užmokestį bei visų darbdavio darbuotojų vidutinį metinį darbo užmokestį ir metų vidutinį valandinį darbo užmokestį pagal lytį toje pačioje pareigybių grupėje.
Visus šiuos duomenis Sodra teiks darbdaviams ir Valstybinei darbo inspekcijai bei Lygių galimybių kontrolės tarnybai. 
 
  Prašome iki 2027 01 01 buhalterijai pateikti įmonėje patvirtintą darbo apmokėjimo sistemą ir kiekvieno darbuotojo priskyrimą konkrečiai pareigybių grupei. Be šių duomenų apskaitą tvarkantis asmuo negalės laiku Sodrai pateikti anksčiau nurodytos informacijos. Už šios prievolės nevykdymą ar netinkamą vykdymą darbdaviui numatytos ekonominės sankcijos. 
    
Atkreipiame dėmėsi, kad nuo 2027 01 01 Darbo kodeksas įpareigoja darbdavį kasmet informuoti darbuotojus apie jų teisę gauti DK nustatytų rodiklių duomenis bei apie šios informacijos teikimo tvarką:
     „Darbuotojas turi teisę raštu iš darbdavio gauti duomenis apie šiuos rodiklius: savo metinį darbo užmokestį, mėnesio vidutinį valandinį ir metų vidutinį valandinį darbo užmokestį, taip pat darbdavio darbuotojų vidutinį metinį darbo užmokestį, mėnesio vidutinį valandinį ir metų vidutinį valandinį darbo užmokestį pagal lytį toje pačioje pareigybių grupėje, kuriai priskirta jo pareigybė. Jeigu iš darbdavio raštu gauti duomenys apie rodiklius yra netikslūs ar neišsamūs, darbuotojas turi teisę asmeniškai ar per darbuotojų atstovus reikalauti, kad darbdavys pateiktų papildomų paaiškinimų, ir gauti pagrįstą darbdavio atsakymą.“
    Įmonėje turi būti paskirtas atsakingas asmuo už periodinį darbuotojų informavimą ir nurodytų darbo užmokesčio duomenų teikimą bei patvirtinta tokių duomenų teikimo tvarka.
 

